Vláda Slovenskej republiky od 22. marca 2018 do 21. marca 2020 alebo vláda Petra Pellegriniho bola v poradí trinásta vláda Slovenskej republiky (SR), ktorej predsedom bol Peter Pellegrini zo strany SMER – sociálna demokracia (SMER-SD). Vznikla po demisii tretej vlády Roberta Fica počas politickej krízy po vražde investigatívneho novinára Jána Kuciaka a jeho snúbenice Martiny Kušnírovej. Vládu tvorilo 15 členov, z toho šesť zo strany SMER-SD, traja nestranícky nominanti za SMER-SD, dvaja zo Slovenskej národnej strany (SNS), jeden nestranícky nominant za SNS a traja zo strany MOST – HÍD.